Mistrík, Miloš, predseda Rady pre vysielanie a retransmisiu (2015-05-27):
Ďakujem. Vážená pani predsedajúca, vážené panie poslankyne a vážení páni poslanci, predložili sme vám Správu o stave vysielania v Slovenskej republike a o činnosti Rady pre vysielanie a retransmisiu za rok 2014. Na 240 stranách a 7 prílohách podrobne dokumentuje našu činnosť v roku 2014 a vykresľuje obraz duálneho systému vysielania na Slovensku. Po prerokovaní v Národnej rade Slovenskej republiky bude tak ako všetky predchádzajúce správy k dispozícii širokej verejnosti na internetovej stránke našej rady. Sústredím sa teraz na rámcové poznatky, ktoré z tej správy vyplývajú, a na niektoré problémové okruhy. Na Slovensku máme udelených ku koncu roku 2014 82 licencií na televízne vysielanie. Z nich je 51 na lokálne vysielanie a 15 na celoplošné. Špeciálne sa vysielateľom v procese digitalizácie udeľovali licencie na digitálne vysielanie. Tých bolo do konca roku 2014, ako uvádza naša správa, 126. Ak prirátame verejnoprávneho vysielateľa na základe zákona RTVS, Rozhlas a televíziu Slovenska, musíme konštatovať, že v rámci duálneho systému máme k dispozícii rozsiahlu a hustú sieť televízneho vysielania, ktorá v rôznych formách pokrýva územie Slovenska od celoplošných až po lokálne televízie, ktoré vysielajú nielen vo väčších mestách, ale i v mestečkách a menších obciach. Na retransmisiu ich programov máme na Slovensku spolu 167 držiteľov registrácie. K nim ešte treba prirátať aj terestriálny prenos signálu DVB-T, ako aj viaceré možnosti získavať program domácich i zahraničných televízií prostredníctvom satelitu. Čo sa týka rozhlasového vysielania, ktoré u nás na rozdiel od televízneho ešte funguje v analógovom režime, mali sme ku koncu roka 2014 35 licencií. Určite už aj z týchto čísiel vidno, že oblasť elektronických médií je u nás dostatočne saturovaná aj štruktúrovaná. Pritom príjem vysielania v našich domácnostiach už dávnejšie nie je obmedzený iba na klasické televízne a rozhlasové prijímače. Máme, nielen mladšia generácia, aj nové platformy, ako sú osobné počítače, tablety, smartfóny a podobne. Tento svet reguluje a pomáha rozvíjať Rada pre vysielanie a retransmisiu, ktorá má 9 členov zvolených tu v Národnej rade, a na zabezpečenie bežnej činnosti a prípravu dokumentov máme k dispozícii Kanceláriu Rady, ktorá má 30 zamestnancov a k dispozícii príslušné, žiaľ, nedostatočné technické vybavenie. Dve hlavné oblasti, v ktorých pôsobí rada, sú udeľovanie licencií a registrácií a dohľad nad dodržiavaním právnych predpisov vo vzťahu k obsahu vysielania. Špecificky ide hlavne o ochranu ľudskej dôstojnosti a ochranu maloletých, kontrolu objektivity a vyváženosti, hlavne spravodajských relácií, ako aj kontrolu dodržiavania predpisov pre mediálnu komerčnú komunikáciu. Na prípadné nedostatky upozorňujú sťažovatelia, ako aj kontrolné monitoringy rady. Okrem toho má rada aj ďalšie úlohy, ktoré vyplývajú zo zákona č. 308/2000 Z. z. o vysielaní a retransmisii, ako je sledovanie povinnosti pri vysielaní európskej a nezávislej produkcie, zabezpečenie multimodálneho prístupu pre sluchovo a zrakovo postihnutých. Rada sa ďalej zaoberá otázkami dodržiavania zákona o štátnom jazyku, požiadavkami jazykovej rozmanitosti, ale napríklad aj katalógom významným podujatí, zapája sa do medzinárodnej spolupráce v rámci organizácií EPRA, ERGA a CERF. Jedným zo základných štatistických ukazovateľov z činnosti rady patrí počet sťažností. V roku 2014 ich prišlo celkovo 361. Oproti roku 2013 sme zaznamenali zníženie počtu. Pozoruhodné je porovnanie, ktorí vysielatelia vysielali najviac kontroverzných programov vyvolávajúcich sťažnosti. Kým na verejnoprávnu Jednotku prišlo v roku 2014 38 sťažností a na Dvojku 37, tak na TV Markízu 86, na TV JOJ 55 a na TA3 14; na rozhlasové vysielanie prišlo najviac na Rádio Slovensko, a síce 12, na ostatné rozhlasy relatívne zanedbateľné množstvo sťažností. Ak vyčleníme z tohto počtu regionálne a lokálne televízne vysielanie, zistíme, že prišlo spolu, na celé Slovensko 22 sťažností. V roku 2014 nám viacnásobne robili problémy rôzne audiotexové súťaže a ezoterické, teda tie veštecké a liečiteľské programy, ktoré sa podľa názoru Rady pre vysielanie a retransmisiu pohybujú na hrane zákona. Pričom je však dosť ťažké dokázať, že hranice zákona naozaj aj porušili. V zásahu proti takýmto programom sme dosť neúspešne hľadali spoluprácu aj so Štátnou obchodnou inšpekciou a Policajným zborom. Stretli sme sa v tejto veci aj s českou Radou pro rozhlasové a televizní vysílání, pretože tie programy, ako viete, často sú vysielané v obidvoch republikách. Spolu sme spracovali a publikovali písomný výstražný materiál pre širšiu českú aj slovenskú verejnosť. Zatiaľ sa nám však tieto excesy nepodarilo efektívnejšie eliminovať. Časté sťažnosti prichádzajú aj na nadmerné zaberanie vysielacieho času reklamou a upútavkami na vlastný program, pričom si však niektorí televízni diváci neuvedomujú, že v komerčných vysielaniach môže byť podľa platnej dikcie zákona do vysielania zaradených až 20 % vysielacieho času poskytnutého na reklamu a do tohto času sa ešte nezapočítavajú upútavky na vlastný program. Ak sa však zistí porušenie aj tohto vymedzenia rada to sankcionuje dosť vysokými sadzbami, jav však pretrváva. Pritom sa potvrdzuje, že aj postupné zvyšovanie sumy uložených sankcií nemá vždy eliminačný ráz, asi podobne, ako zvýšenie pokút pre vodičov nedokáže definitívne prinútiť všetkých, aby jazdili podľa predpisov. Celkovo rada v roku 2014 získala pre štátny rozpočet 343 513 eur, v čom je väčšina, príjem zo sankcií plus drobné, ktoré sa získavajú z licenčných poplatkov, oproti roku 2013, keď sa dosiahli príjmy 432 887. Prišlo teda k poklesu príjmov oproti 2013. Pokles môže súvisieť so spomínaným menším počtom sťažností. Pri tomto trende ale nepoklesla výška nami uložených pokút, tá bola mierne dokonca vyššia ako v roku 2013. Býva takmer pravidlom, že vysielateľ sa proti uloženej sankcii odvolá. Rada preto musí viesť mnohé súdne spory, aby obhájila oprávnenosť svojich rozhodnutí a výšku pokút. Treba povedať, že v roku 2014 súdy v takýchto sporoch rozhodli celkovo v prospech rady v 73-ch prípadoch a v neprospech iba v siedmich, čo potvrdzuje správnosť rozhodovania rady. V činnosti rady za rok 2014 sme dokázali úspešne zvládnuť niektoré zložité problémy. Doriešil sa vlečúci spor o udelenie licencie na sieť, ktorú predtým malo k dispozícii Rádio Viva. Najvyšší súd dal 30. 10. 2014 napokon za pravdu rade a tak od začiatku roku 2015 tieto frekvencie žijú, ako viete, Rádiom Vlna. Rovnako sa nám podarilo v spolupráci so štátnymi orgánmi obhájiť nezávislé a samostatné postavenie rady, ako aj, čo je pre nás veľmi dôležité, udržať výšku nášho rozpočtu tak, aby sa nenarušila funkčnosť rady. Sami sme pristúpili k ďalším vnútorným opatreniam, úsporným, napríklad sme vyrokovali zníženie nájomného na jeden meter štvorcový. (Prerušenie vystúpenia predsedajúcou.)